LidanRubinov/Halacha-QA huggingface dataset:
שאלה: הקונה של הרכב התחרט: לפני מס חודשים מכרתי את הרכב. היות ולא היה לקונה את מלא התמורה בזכרון דברים שנחתם, נתקבלה מקדמה על סך 500 ש"ח ונרשם שהקונה ישלם את יתרת הסכום תוך שבועיים ותתרחש מסירת הרכב. בתמורה אני התחייבתי לשמור לקונה את הרכב לא למכור אותו לאף גורם. לאחר המתנה של חודש וחצי הודיע לי הקונה שהוא התחרט ורוצה לבטל את הרכישה האם אני מחוייב על פי ההלכה להחזיר לו את המקדמה בהתייחס לעובדה שאני המשכתי לשלם את הבטוחים והרשיון כל התקופה ולא מכרתי את הרכב לאף אחד אחר וזאת בהתאם לחוזה מכירה שנערך ביננו. כמו כן, בזמן ההמתנה נפרץ הרכב ונגרם לו נזק?
תשובה: עליך להחזיר לו את המקדמה. היות ובמשך זמן ההמתנה (חודש וחצי) השתמשת ברכב, הרי שהביטוחים היו לצורך עצמך, ובנוגע לפריצה לאוטו אין לחייבו ממה נפשך, אם הרכב לא נמכר הרי שרכבך נפרץ, ואם נמכר היות והשתמשת בו דינך כשואל או אם לא השתמשת כשומר שכר החייב לשלם במקרה של גניבה. אמנם לזכרון דברים אין תוקף של קניין, אך ראוי לומר לו, שמי שחוזר בו מסיכום של אמירה הוא ממחוסרי אמנה ואסור לעשות כן ללא סיבה מוצדקת, ועל אדם לעמוד בדיבורו. הרב ניר אביב.
שאלה: מזוזה במשרד עם מרפסת: שמנו מזוזה במשרד. יש לנו שני חדרים ועוד מרפסת שמחברת את שני החדרים (מרפסת של 2 על 4 מטר). האם חייבים בשתי מזוזות לכל חדר (גם מהצד של המרפסת) או מספיק אחת?
תשובה: חדר שיש לו שתי דלתות, צריך מזוזה בכל דלת.
שאלה: התרת שבועה ע"י שליח: חבר שלי נשבע שלא יכנס יותר לשיעור תורה של אחיו, עקב מריבה שהיתה ביניהם, בשם ה. לאחר זמן כאשר ב"ה חזר ה הוא פנה לרבו כיצד להתיר את השבועה ורבו אמר לו שאין לו מה לדאוג והוא עצמו יהיה השליח שלו להתיר השבועה והרב ילך לפני בית דין של שלושה אנשים שיתירו. ע"פ מה שלמדתי בהלכות נדרים אין עושים שליח להתרת נדרים וכך מוכח מיפתח וכו. האם מה שהרב עשה "תופס" ומועיל ויש שליחות בהתרת שבועות או שהאדם שנשבע בשם ה צריך ללכת בעצמו לפני בית דין שיתירו לו ומה שרבו עשה לא מועיל כלל? במידה ולא, מה על הנשבע לעשות? שאלה נוספת, האם אחיו של חבר שלי, שהשבועה היתה מיוחסת אליו, יכול להיות בעצמו מהשלושה אנשים שיתירו את השבועה של חבר שלי במידה וההיתר שנעשה לרב שלו כשליחו לא תפס? אודה לתשובה מפורטת ולהורות לנו את אשר נלך בה.
תשובה: כיון שמדובר במציאות של רב שעשה מעשה ואיני יודע מי הוא הרב וכדו' לכן יש לשאול את הרב בעצמו לגבי מעשיו ולא לשאול רב אחר שיביע דעתו על מעשה הרב הראשון.
שאלה: דיני סריגת כיפה: 1. האם יש עניין להתפלל בלב בעת סריגת הכיפה על האדם שילבש אותה? אם יש עניין להתפלל, מה להתפלל? 2. הרב ענה באחת מתשובותיו שגודל הכיפה צריך להיות ח י ס מ. גודל של כיפה כזאת הוא גדול מאוד ולא עומד יפה על הראש בכיפות שטוחות האם אפשר לסרוג כיפה יותר קטנה (כ14-15 ס מ) ושרואים אותה מכל צידי הראש? 3. בן דודי ביקש ממני לסרוג לו כיפה בגודל 10.5 ס מ ובן דוד אחר בגודל של 10 ס מ. מה לעשות אם אני יודעת שאם אני לא אסרוג להם הם לא ילכו עם כיפה או שילכו עם כיפות יותר קטנות? 4. האם יש בנתינת מכירת כיפה לבן (שאינו קשור למשפחה) אי צניעות?
תשובה: 1. תמיד טוב להתפלל. 2-3. כיפה זעירה היא חילול ה' ומעוררת גיחוך. מה הבושה בכיפה שרואים אותה? אל תסייעי לכך. גודל הכיפה לא פחות מ-15 ס"מ. 4. במכירה אין בעיה. בנתינה יש מסר אישי מדי, כלה עושה זאת לחתונה.
שאלה: סוגי הכשרים: האם "באישור הרבנות הראשית לישראל" המופיע על מוצרים מויבאים כולל אישור שאין במוצר גם איסור חדש (לדג בדגני הבקר של "נסטלה"), או שזה תלוי בסטנדרטים של הרבנות המקומית המכשירה? וכן שמתי לב שיש מוצרים מיובאים הנושאים אישור מהרה"ר של "כשר למהדרין". במה שונה אישור זה מהרגיל, והאם עדיף למי שמקפיד על כשרות מהדרין לא לאכול מוצרים הנושאים את האישור הרגיל בלבד?
תשובה: הרבנות הראשית מאשרת אך ורק מוצרים שאין בהם חשש חדש ולכן בדגני בוקר אם יש חשש חדש אז, מאשרים רק לפי תאריכים מסויימים שאנו בטוחים שאין חשש חדש. במהדרין בדרך כלל מקפידים יותר על כשרות של חומרי גלם ועל חלב נוכרי.
שאלה: להמתין אחרי פלאפל בשרי: קיבלתי תשובה, שאם אוכלים פלאפל במקום שמכינים גם שווארמה, אין צורך לחכות 6 שעות אלא רק לא לאכול זאת יחד עם חלבי. האם התשובה היא זהה גם אם הפלאפל טוגן באותו השמן של מאכל הבשרי? ואם כן, אז כמה שעות צריך להמתין?
תשובה: השאלה היא אם יש בשמן טעם של בשר   צריך לבדוק את זה. אם באותו שמן יש טעם של בשר, לפי שיטת יהודי אשכנז יש להימנע כאילו שאכלו מרק של בשר, ולפי שיטת יהודי ספרד על טעם של בשר לא צריך להמתין שש שעות. לפי מרן המחבר, אדם שנוהג שאכל מרק של בשר ולא אכל בשר ממש לא צריך להמתין לשתיית חלב שש שעות. גם במקרה שלנו, אם זה רק טעם, לפי הספרדים   לא צריך להמתין שש שעות, לפי האשכנזים   צריך להחמיר בזה. צריך לבדוק את המציאות, לא בכל מקרה שטוגן בשמן משהו בשרי, זה אומר שנשאר טעם בשר. לתשובת הרב אריאל בנושא זה.
שאלה: תפילת הדרך על ידי גבר: נאמר לי כי יש עדיפות שגבר יאמר תפילת הדרך ולא אישה במידה והם נוסעים יחד. האם נכון?
תשובה: גם אישה יכולה להוציא איש, כמו בקידוש. יותר מתאים שאיש יגיד את זה אבל אם לדוגמה האיש נוהג, או לא יכול מסיבה אחרת, האישה יכולה לומר ולהוציא אותו. אני לא רואה בזה בעיה.
שאלה: התקנה מחודשת: קיבלתי מחשב שבו כבר מותקנת תוכנת windows xp ו- office. המחשב מלא בוירוסים ועל מנת לתקן אותו אצטרך למחוק את כולו ולהתקין מחדש את התוכנות. חשוב לציין שאין לי דיסק מקורי ואת התוכנות הורדתי מהאינטרנט. בהסתמך על העובדה שכבר מותקנות במחשב התוכנות ואני רק מעוניין לנקות אותו מוירוסים האם מותר לי לעשות כן? אם אסור אז מה הפתרון בשבילי?
תשובה: אם הבנתי נכון משאלתך שבמחשבך מותקן XP ברישיון רק שאין לך את התוכנה המקורית בדיסק. ובאמת, לאחר בירור שעשינו, עולה כי יש חברות שמוכרות מחשבים וכדי להוזיל את מחיר ההתקנה של התוכנות הם קונים זכות התקנה לכמות מחשבים ללא דיסקים, ובמחשב כזה צריך להיות מודבק מדבקה עם מספר רישיון. אם בזה מדובר, מותר לך למחוק את מה שמותקן לך במחשב ולהתקין מחדש ללא וירוסים. הרב דב אברהם זרביב
שאלה: עקירת עצי פרי שאינם ריווחיים: האם מותר לעקור מטע עצי פרי שאינם ריווחיים וליטוע במקומם עצים אחרים? באיזו דרך ניתן לעשות זאת? נא לציין מקורות אם אפשר.
תשובה: הגמ' ב"ק צב ע"א מביאה שמותר לעקור עץ על מנת לטעת עץ טוב הימנו. ועיין צמח צדק סיק מא, ויד יצחק ח"ג סי' רנט. וכמדומני בהליכות שדה הובאה שאלה כזו בשם הגר"יש אלישיב שליט"א. ובכל אופן נראה שאם אפשר למכור את המטע לגוי ושגוי יעקר את האילנות עדיף טפי. בברכת התורה והארץ הרב יהודה הלוי עמיחי
שאלה: סיר חלבי שחיממו בו בשרי: יש לי סיר חלבי שבטעות חיממו (לא בישלו) בסיר עוף וירקות. כעבור כמה שעות ראיתי זאת ומיד שטפתי היטב. מה לגבי הסיר, האם צריך הגעלה? ואיך אעשה הגעלה, אפשר לבד בבית?
תשובה: מן הסתם העוף חומם ליותר מחום של יד סולדת ולכן יש להגעילו. אפשר להגעיל בבית אחרי שממתינים עם הסיר 24 שעות ללא שימוש ומנקים אותו היטב. את ההגעלה אפשר לעשות בשתי דרכים. הראשונה, אם הסיר הזה נכנס לתוך סיר גדול יותר יש לחמם מים בסיר הגדול וכשהמים מבעבעים להכניס את הסיר שנטרף (אם בהכנסתו המים הפסיקו לבעבע יש להקפיד להשאיר אותו עד שיבעבעו שוב) ולאחר מכן להוציאו ולשוטפו במים קרים. השניה, אם הסיר הוא גדול עד שאי-אפשר להכשירו בהגעלה כמו שכתבנו עקב גודלם, יש להרתיח בהם מים עד שפתם, ובשעה שהם רותחים ומבעבעים, יש לחמם מים בקומקום חשמלי ולערות את המים החמים לתוך המים שבסיר על-מנת שיגלשו קצת.
שאלה: בר מצווה בספירת העומר: בשבת הראשונה שלאחר הפסח אנו עורכים שבת בר מצוה לבננו. רציתי לברר לגבי שמחת בר מצוה במוצאי שבת. אנו רוצים לעשות מיד לאחר ערבית והבדלה, שמחת בר מצוה - עם אורגן ושירים חסידים, כנראה ללא ארוחה. 1. האם מותר לעשות מסיבה שכזאת במוצ"ש? 2.במידה ולא, אם נעשה סיום מסכת - במוצ"ש, האם אז יהיה מותר לחגוג?
תשובה: אם באותו מוצאי שבת נעשה הילד בר מצוה ממש, שבדיוק באותו יום נעשה בן י"ג שנה ויום אחד, מותר לעשות שמחה עם כלי שיר, אך אם אינו היום הבר מצוה שלו ממש אסור. אבל אם תעשו סיום מסכת מותר.
שאלה: הדפסת אימייל בעבודה: האם מותר לי בעבודה להדפיס מייל ארוך שקיבלתי כדי לקרוא בבית. כמו פ"ש או כל דבר אחר או שזה נחשב גזל בגלל בזבוז הדפים והדיו של המדפסת? האם יש הקלה מסויימת היות וזה "מקובל" או שעדיף להמנע?
תשובה: צריך לבקש את רשות המעסיק להשתמש בחפצי המשרד לשימוש פרטי. יש לשים לב לקבל רשות מהאדם שבסמכותו לאשר זאת. הרב מיכאל יומטוביאן
שאלה: להחזיר את גלעד שליט: מה כדאי לעשות כדי שגלעד שליט יחזור בעזרת השם לידי הוריו חי ושלם?
תשובה: להתפלל. אך אין לשחרר מחבלים ששיחרורם עלול לגרום פיגועים או חטיפות חיילים או אזרחים.
שאלה: תפילת מנחה בשבת: מתי עדיף להתפלל תפילת מנחה בשבת בזמן מנחה גדולה (13:30) או בזמן תפילת מנחה קטנה (20 דק לפני השקיעה), אם אני מתפללת מנחה קטנה אני לא מספיקה לאכול סעודה שלישית לפני השקיעה?
תשובה: ברור שבמקרה כזה תתפללי מנחה גדולה, כדי לאפשר שהות לסעודה שלישית.
שאלה: הבדלה של אדם המחלל שבת: האם אני יוצאת ידי חובה על ידי הבדלה של אדם אשר ידוע לי או שאני בספק שחילל שבת?
תשובה: זה לא משנה. אפילו אם הוא מחלל שבת הבדלה הוא עושה, זאת אומרת שהוא לא לגמרי לא מאמין בזה. יתכן שבשבת הוא נוסע לים אבל זה לא אומר שאם הוא עושה עבירה בדבר אחד הוא נפסל מכלל ישראל ולא יכול להוציא מישהו אחר במצווה אחרת. אני חושב שהוא יכול להוציא.
שאלה: ראש ישיבה כמרא דאתרא: אני לומד בישיבה, האם אני צריך לקבל על עצמי את פסיקות ראש הישיבה או שאני יכול להמשיך לפסוק ע"פ הרב שלי? אם אפשר לקבל מקורות בבקשה.
תשובה: השאלה שאלה נכונה. אני חושב שבישיבה עצמה אתה צריך לנהוג כמו שכל בני הישיבה נוהגים ואצלך בבית תנהג לפי הרב שלך או לפי מקום מגוריך. בדרך כלל ראש הישיבה הוא כמו מרא דאתרא לגבי דברים ששייכים להנהגה בישיבה אבל כשהבחור נמצא בבית והולך לפי רב מסוים ינהג שם כמותו.
שאלה: גמילות חסד בהחזרת בקבוקים: אני לומד בישיבה - שיעור א. יש קבצן שבא לישיבה שלנו לבקש שנחזיר בשבילו בקבוקים כדי שניתן לו את הפקדון. הוא עצמו כנראה לא יכול ללכת כי מרוב שהחזיר כבר לא מקבלים ממנו. הרב של שיעור א בירר עליו ואמר שהוא כנראה חולה ובגלל זה מבקש למרות שהוא לא נזקק. יש לי חבר שגם בירר עליו אצל אחד מגבאי הבית הכנסת שבו הוא מתפלל והגבאי אמר (בערך) "הוא יכול לפרנס אותי ואותך". כיצד לנהוג?
תשובה: אתם לא חייבים לטפל בזה, תגידו שאין לכם זמן לטפל בזה.
שאלה: באיזה טעם לקרוא את המילה "ונקה" (תחנון): בתחנון קוראים מספר פסוקים, וישנו פסוק שחצוי באמצע, שהמילה האחרונה בו (ונקה) היא בטעם פשטא, אך כשחותכים את הפסוק- לכאורה קוראים את זה כ סוף פסוק. אחרי כל ההקדמה: כמובן שלתפילה בציבור לא משנה טעם הקריאה, אך כאשר מתפללים ביחידות קוראים את הקטע הנ"ל בטעמים. איך יחיד יקרא את המילה ונקה - פשטא או סוף פסוק?
תשובה: יחיד קורא כמו הקורא בתורה, דהיינו בפשטא.
שאלה: חינוך לברכת כהנים: אני אבא לחמש ילדים ואני כהן. באיזה גיל מעלים ילד לדוכן כדי שילמד את ברכת הכוהנים (הילדים שלי בני 19,10,ו6)? אני מדבר על הילד האמצעי.
תשובה: גם בנך בן ה-6 יכול לעלות אתך לדוכן.
שאלה: הכשרת כלי שנטרף: איך צריך להכשיר כף מרק בשרית שנמצאה בין הכלים החלביים ויתכן שהשתמשו בה למאכלי חלב?
תשובה: היות ולא יודעים בוודאות, אנחנו לא חייבים לחשוש שמא היא נעשתה באופן האוסר. יש להניח שהכף התערבה בזמן שטיפת כלים, ואפילו אם שטפו את הכף ביחד עם כלים חלביים זה לא אוסר את הכף. לדעתי מצד הדין לא צריך לעשות שום דבר.
שאלה: מוקצה שמונח על דבר מותר: כאשר תפילין מונחים על גבי ספר בשבת, האם מותר להרים את התפילין ולהניחם בצד (האם זה נחשב טלטול לצורך מקומו) או שצריך להרים את הספר ולתת לתפילין ליפול או שיש פתרון אחר? מה עדיף לעשות?
תשובה: יש שתי דעות בהלכה ביחס לתפילין: האחת שאסור להניח תפילין בשבת וממילא הם מוקצה, והשניה, שאין צורך להניח תפילין כדי שזה לא יראה כזלזול באות של שבת. המשנה ברורה מכריע שלצורך יהיה מותר להזיז את התפילין, לדוגמה: אם הם נמצאים בשמש ועלולים להתקלקל. במקרה של השאלה, היות וצריך את הספר יהיה מותר להרים את התפילין כמות שהם, לשים אותם במדף אחר ולהשתמש בספר.
שאלה: ברירת בזיליקום מיובש ופפריקה: כיצד בוררים תבלין בזיליקם מיובש ופפריקה מתוקה?
תשובה: באופן כללי כדאי לקנות בחנויות שיש בהם תחלופה גבוהה, וכמו כן לשמור את התבלינים בקרור כך שלא יתפתחו בעיות נוספות. את התבלינים המיובשים מפזרים על גבי שולחן צלחת לבנה ומרדדים, ומסתכלים האם יש קורים או גושים (שאינם מתפוררים בקלות) או חרקים שחורים קטנים. אם נמצאו דברים אלו לא כדאי להשתמש בתבלין אם לא נמצאו עקבות אלו, אפשר להשתמש בתבלין. בברכת התורה והארץ הרב יהודה הלוי עמיחי
שאלה: כשרות - חרקים ותולעים: יש שני סוגים של דיו לכתיבת סת"ם, דיו עם מי-עפצים ודיו בלי מי-עפצים. כל המרכיבים של הדיו צריכים להיות כשרים - מותרים בפיך - שנאמר: "למען תהיה תורת ה בפיך". מי עפצים - נעשים ע"י בשול עפצים במים במשך כמה שעות עד שכל הליחה מהעפצים יוצאת אל המים. כותשים את העפצים ומוסיפים מים בערך פי שלוש מכמות העפצים. עפצים (Oak gall nuts) אינם פירות עץ האלון כמו שרבים סוברים בטעות. חרקים חודרים מבחוץ לתוך ענף העץ וחיים בתוכו. החרקים מפרישים מגופם חומרים שמעוררים את העץ לגדל את העפץ מסביב למקום בו נמצאים החרקים. העפצים לא יכולים לגדול מעצמם בלי חרקים, וע כ יש לחרקים ולליחה היוצאת מהחרקים דין של "דבר המעמיד" את העפצים. בתוך כל עפץ חיים חרקים בגודל שאפשר לראות בעין. אחרי שקוטפים את העפצים, החרקים מתים בתוכם. כשמבשלים את העפצים, מבשלים גם את החרקים שנשארו בתוכם. החרקים בתוך העפצים אינם דומים לזבוב שנפל למרק, שכן העפצים - כל קיומם בגלל החומרים (איסור דאורייתא) שיוצאים מהחרקים לתוך ענף העץ, וגורמים לגדילת העפצים. בלי חרקים אין עפצים. וע כ יש לחרקים גם דין של תערובת איסור דאורייתא ואין מבטלין איסור לכתחילה (ע י בישול במים), וגם דין של "דבר המעמיד" שאפילו באלף לא בטל. (אי אפשר לאמר שהחרקים לא פרשו לאויר העולם שהרי החרקים נכנסו מבחוץ.) גדילת העפצים רק ע"י חרקים לא הייתה ידועה בימי קדם. עכשיו שנודע הדבר: א. האם מותר לאכול עפצים? ב. האם מותר לשתות מי עפצים? ג. האם מותר לכתוב סת"ם חדשים בדיו עם מי עפצים? (ר"ת תוספות, שבת כג ע א וספר התרומה הלכות ספר תורה, קצ"ה אוסרים להוסיף מי עפצים לדיו.) ד. מה דין סת"ם ישנים שנכתבו בדיו עם מי עפצים?
תשובה: מנהג ישראל מדורי דורות להשתמש בעפצים לצורך עשיית דיו. עד כמה שידוע לי הכנימות היוצרות את העפצים נוטשות אותם בהתבגרותן. גם אם אם נשארים אולי חרקים צעירים בתוך העפצים קדמונינו לא זיהו אותם בגלל קוטנן. גם אם היום החוקרים מזהים אותם עקב שימוש במכשירי הגדלה דינם דומה לחיידקים, שמכיון שא"א לראותם בעין בלתי מזוינת הם אינם נאסרים.
שאלה: לישון בבית אבלים: האם מותר לישון בבית אבלים, אם אתה לא אחד מהאבלים? ואם ישנה לבית יחידת דיור המחוברת לבית מותר לישון בה?
תשובה: מותר לישון, אין בזה בעיה.
שאלה: סכין מיוחדת להוצאת הגרעינים: ראיתי סכין עגול מיוחד שמטרתו להוציא את כל האזור בתפוח שיש בו גרעינים (מוציא מין שרוול עגול שיש בו הן חלק מהתפוח והן את גרעיני התפוח). האם מכשיר זה אסור בשבת משום בורר, שהרי הוא בנוי באופן כזה שמטרתו להוציא הן את הגרעינים והן את התפוח שמסביב להם?
תשובה: אסור.
שאלה: שאלות הלכתיות בנושאים שונים: 1. האם ישנו איסור לברך ".על נטילת ידים" מול הנטלה לאחר הנטילה? 2. האם מותר לדבר בין הנטילה לברכה? 3. האם מותר ליטול ידים על כלים הנמצאים בכיור? 4. האם ישנו איסור ללבוש בגד בצבע אדום? 5. מה דעת הרב לגבי טבעת נישואין לגבר האם מותר אסור? 6. האם ישנו איסור הלכתי לישון עם גרביים? 7. האם מותר לבעל לשהות בחדר לידה עם אשתו בשעת הלידה?
תשובה: 1. אין איסור לברך על נטילת ידים מול הנטלה. 2. נכון לברך מיד לאחר הנטילה ולא לדבר. אך אם דיבר יכול לברך כל עוד לא נגב ידיו. 3. אם הנטילה היא משום רוח רעה אין ליטול ידים על הכלים. 4. רצוי ללבוש בגדים צנועים ובצבעים שאינם מושכים את העין ומושכים תשומת לב במיוחד. 5. אין איסור לבעל לבעל לענוד טבעת אך זה לא מקובל בקרב בני תורה. 6. אין איסור לישון עם גרביים. 7. לדעתי אין זה צנוע ועדיף לא להיות בחדר הלידה בשעת הלידה.
שאלה: ערב רב בדורינו: איך מגדירים "ערב רב", והאם בדורינו יש אנשים שהם ממש "ערב רב"? לחידוד השאלה: לא שחדרה בהם קליפת ערב רב, או שמושפעים מהם, אלא האם יש אנשים שהם לגמרי ערב רב?
תשובה: יש במאמרי הראי"ה בחלק א' דומני, מאמר של הרב קוק שהוא מביא בשם הזהר, שכל מי שמעדיף טובתם של אומות העולם על פני טובתם של ישראל, וכל מי שלא אכפת לו כשישראל סובלים, זהו סימן שהוא ערב רב, הוא לא מצאצאי אברהם, יצחק ויעקב. יכול להיות שההורים שלו במשך הדורות התגיירו, פורמאלית הם שייכים לעם ישראל, אבל תכונות הנפש, האכזריות ואי אכפתיות על עם ישראל זה סימן של ערב רב. להגיד 100 אחוז על מישהו קשה לנו, אבל ברור שיש לחשוש שמי שאכפת לו טובתם של הגויים על טובתם של ישראל, וכשישראל נמצאים במצוקה לא אכפת לו, אכפת לו רק על הגויים, זה סימן של ערב רב.
שאלה: פגישה במסעדה של אח ואחות: האם מותר ראוי לאשה נשואה לצאת עם אחיה הרווק בלא בעלה לפגישה במסעדה?
תשובה: אין כאן בעיה הלכתית. אלא שפעם נתקלתי במקרה דומה, שאדם מזדמן ראה ולא זיהה שהמדובר באח והפיץ שם רע על אותה אישה.
שאלה: בגדים שחיבים בציצית?: שמעתי על פסק של הרב שמואל טל שליט"א שאומר: שגם ארבע כנפות שלאו דווקא בצד של הבגד חייבים בציצית, למשל: חולצת שבת ופיליזים, וכיום אנשים לא הולכים כך. רציתי לדעת מה ההלכה ומה הסברה לכול שיטה?
תשובה: לפי רוב השיטות, ארבע כנפות צריכים להיות שתים לפניו ושתים לאחריו. אם הם רק באותו צד, לא צריכים להחמיר. ערוך השולחן מביא זאת, ועוד כמה גדולים.
שאלה: טבעת נישואין : אני נשואה כבר ארבעה חודשים ויודעת שאת הטבעת נישואין עונדים ביד ימין. לאחרונה נאמר לי שאני צריכה לענוד את הטבעת ביד שמאל. אז רציתי לדעת באיזה יד עונדים את הטבעת שמאל או ימין? אודה לכם על תשובתכם.
תשובה: אין משמעות לענידת הטבעת ביד ימין או יד שמאל. העיקר בטבעת הוא, שבזה הבעל קידש את האישה.
שאלה: חייל שראה את רחל אימנו: מסתובב סיפור שחיילים ראו את רחל אימנו במלחמה בעזה ושם הצילה אותם מבניין ממולכד. ראיתי שהרב אליהו אמר ש "המעשה אמת". ואני שואל - האם רחל אימנו באמת קמה לתחייה? כי אמרו שהם ראו אותה בעיניים ממש! והיא אמרה להם "אני רחל אימנו". האם באמת היא או ה "רוח" שלה התגלתה, או שזה סתם המצאה. בד"כ לשאלות כאלה התשובה היא: "ברוחניות רחל אימנו עוזרת לעם ישראל ובוכה בשמיים" ואני שואל - האם ייתכן שממש ראו אותה, או את דמותה? יש דבר כזה?
תשובה: סיפורים כאלה אדם לא יכול להאמין ולא יכול להכחיש. אם היו מספרים את הסיפור אנשים שאתה מכיר אותם שהם אמינים אז אפשר להאמין. כי אולי מישהו חלם חלום או מישהו היה נדמה לו והוא סיפר, אי אפשר להאמין לכל סיפור שמתפרסם ככה. יש לנו ביטוי בח : כל קול שלא נתחזק בבית דין אין חוששים לאותו קול - אנחנו לא יכולים אולי לקבל את זה ולהגיד שזה היה כך אם לא שמענו מפי אנשים אמינים שזה היה כך. לכן אני אומר: שצריך להיות זהירים בזה ולא להאמין כעיוור לכל סיפור. אנחנו לא פוסלים ולא מאשרים.
שאלה: מגבונים לחים ומברשת לשטיח: א. ראיתי שהרב כתב שניתן להשתמש במגבונים לחים בשבת. האם כל שימוש מותר או רק ניקוי תינוק? ב. יש לנו מברשת מכאנית שמנקה שטיחים -ע"י ההנעה שלה אחורה וקדימה יש מברשות שמסתובבות ואוספות את הליכלוך. האם היא מותרת לכתחילה לשימוש בשבת, אם לא, מה קורה במקרה של צער כשהליכלוך מרובה?
תשובה: א. כל שימוש, רק בתנאי שלא סוחטים את המים שיש בתוכם. ב. אם הלכלוך הוא על השטיח ולא מנקים אותו מבפנים, אין בזה בעיה של ניקוי. אם זה רק לאסוף דברים מעל השטיח, קליפות קטנות או גרגרים, אני חושב שיהיה מותר כי זה מכאני ללא חשמל, אבל אם זה מנקה ומוציא גם מבפנים יש בעיה של ניקוי, וכל דבר של ניקוי אפילו לכלוך של אבק שנכנס יש בזה תולדה של מלבן. אם זה עושה פעולה של טאטוא   מותר, אם זה עושה פעולה יותר מסיבית של להיכנס בין הסיבים   זה בעיה.
שאלה: שניצלים בניר כסף בתוך תבנית חלבית: בטעות חיממנו בטוסטר אובן, שניצלים שהיו מונחים על נייר כסף (אלומיניום) שהיה מונח בתוך תבנית חלבית. מה דין התבנית?
תשובה: אפשר להכשיר את התבנית ע"י הגעלה.
שאלה: הוספת מים למיחם בשבת: האם מותר להוסיף מים למיחם חשמלי בשבת? הכוונה למיחם ללא טרמוסטט ושהמים יתחממו לאט מגוף החימום שפועל לשמור על החום.
תשובה: אסור להוסיף מים למיחם חשמלי בשבת והעושה כן עובר על איסור בישול.
שאלה: פרסום פרטי פדופיל: 1. האם מותר לברר על אדם שיש חשד לגביו אם יש לו עבר פלילי או האם פנה וטופל בעבר? 2. אם מגלים על אדם שנאשם בכאלו עבירות חמורות האם מותר לפרסם זאת ברבים? 3. האם מותר לנהל מלחמת חורמה על כך שלא יועסק בשום מקום שבו ימצא בסביבת ילדים? 4. האם יש עניני לשון הרע לגביו? 5. היות ורוב הפסיכיאטרים העוסקים בכך טןוענים כי הריפוי להפרעה זו הוא אפסי כמעט, אפשר בכלל לסמוך על "תשובה" של אדם החולה בזה? 6. מה הכפרה של אדם זה ומה תקנתו?
תשובה: רק אם יש חשד מבוסס צריך לברר עליו. אם הוכח בעליל שהוא מסוכן לסביבה, צריך להרחיק אותו בדרכי נועם ובדסקרטיות. רק אם מוצו כל הדרכים והוא הוזהר כראוי אין בררה אלא לפרסם אותו כדי שיזהרו מפניו. עם רצון חזק גם רשע גמור יכול לחזור בתשובה. הוא צריך לפצות את קורבנותיו ואם יש צורך גם לשקמם.
שאלה: קוביה הונגרית בשבת: האם מותר לשחק בקוביה הונגרית בשבת, האם יש בעיה של מוקצה או בונה? ואם אני רואה משהו להגיד לו שזה אסור או שיש צד להקל?
תשובה: אם כל החלקים מחוברים ורק מזיזים אותם - מותר.
שאלה: להזיז סיר שעל פלטה של שבת: 1. האם מותר לשים סיר, שמבושל דיו לפני שבת, בצד של הפלטה (לבל יתייבש התבשיל) ולפני האכילה להעביר את הסיר לאמצע הפלטה בכדי להגביר את חומו? 2. האם מותר לשים באמצע הפלטה תבשיל שאינו מבושל די צורכו, ושיש בו הרבה מים, לפני שבת וכשמבחינים שהמים התמעטו להרחיקו מאמצע הפלטה, ולפני האכילה לקרבו שוב לאמצע?
תשובה: 1. אם הוא על הפלטה וגם שם דרגת החום של הפלטה היא "יד סולדת", שזה לפחות 45 מעלות, ורוצים להזיז את הסיר למקום, למשל, שהחום בו 90 מעלות, כתוב מפורשות שלהגביר את עוצמת החום באוכל שמבושל כל צורכו   אין בעיה. יהיה מותר להזיז את הסיר לאמצע. זה מדובר על אוכל שיש בו מרק וכד' אבל באוכל גושי מותר לכתחילה, לפוסקים הסוברים שפלטה זה כצידי מדורה של תקופת התלמוד, לשים אותו על הפלטה כי אין כאן בישול אחר בישול ולא כמחזי כמבשל, שלא מבשלים על הפלטה. 2.אסור להזיז אותו למקום שיתבשל טוב יותר אבל לצידי הפלטה יהיה מותר. ולכן אם זה לא מבושל כל צורכו, יהיה אסור לקרבו שוב לאמצע.
שאלה: זיווג משמים ושיר השירים: 1. שמעתי מספר פעמים ומאנשים שונים את העניין הזה, שיש נשים שהזיווג שנקבע להן משמיים נהרג במלחמות וכו ולכן הן תישארנה רווקות עד יום מותן כי אין להן זיווג בעולם הזה. האם נכון הדבר? מה קורה באמת עם כאלה שזיווגן נהרג במלמות תאונות מחלות וכו, ואם אכן הזיווג "נעלם", מה אפשר לעשות על מנת לזכות בזיווג חדש? אם בכלל. 2. אני בת 22 כבר ועדיין לצערי לא נשואה וגם לא יוצאת עם מישהו, וכל חברותיי כבר נשואות מאורסות אמהות (ככה זה בחברה הדתית) וממש קשה לי עם זה. אני מתפללת בלי סוף אבל לא קורה כלום. שמעתי שיש סגולה לקרוא 40 יום ברצף "שיר השירים". האם זה באמת נכון, זה תורם במשהו לעניין חתונה?
תשובה: אני מבין שאת מוטרדת מאד. אולם אני כמתבונן מהצד יכול לומר לך שגיל 22 אינו גיל מבוגר. החיפוש שלך והרצון למצוא גורמים לך לאבד את הסבלנות ולאבד את המחשבות המבוססות על דרך ארץ ותורה. בתורה יש מצווה "תמים תהיה עם ה' אלוקיך". ההוראה מחייבת אותנו שלא לחקור אחר העתידות אלא לעשות מעשים טובים כדי שהווה והעתיד ילכו לכיוונים טובים. בנוגע ליאוש שאחז בך שכאילו אין לך זיווג איני יודע מנין המידע הזה. אני מכיר את דברי ח שאמרו אין מזווגים לאדם אלא לפי מעשיו. אם כן הדבר שיביא לך בעזרת ה' תשועה זה המעשים הטובים והתפילות שלך.  יש דעות שהיום כל הזווגים נקראים זיווג שני. אל תעמדי לקב"ה עם סטופר ביד. תתרכזי בעשייה חיובית. לגבי קריאת שיר השירים, יש בכך ענין אולם כבר ח אמרו שעדיף מעט בכוונה מהרבה ללא כוונה.כך שאם את לא מספיקה תקראי את הפסוק הראשון והפסוק האחרון. ובשורות טובות.
שאלה: בעניין שם ששונה : ראיתי שהרב כתב, שאם אדם שינה את שמו ולא השתמש בו וחזר לשמו הקודם הרי הוא חוזר לשמו הקודם. מה קורה אם אדם אמר לחברו בין העליות בשבת, בבדיחותא שהשם הקודם שלו מבוטל ומעכשיו קוראים לו בשם חיבה (קיצור של שם משפחתו), ובפועל יש כאלו שממשיכים לקרוא לו כמו השם חיבה הזה, כי כך יותר נוח לקרוא לו. בכל מקרה די ברור שמה שעשה החבר לא תופס, האם זה נכון?
תשובה: אין סמכות לחבר לשנות את שמו של חברו. שמו של אדם מסור אך ורק לו ולא לאחרים.
שאלה: שומר תורה ומצוות: שומר תורה ומצוות - האם מצוות לא בכלל תורה, האם ניתן לשמור תורה מבלי לשמור מצוות, האם זו כפילות גרידא?
תשובה: הביטוי שומר תורה ומצוות הוא לא כפילות. יש צד עקרוני שהוא לימוד תורה וקבלת הדרך של התורה אולם יש גם את הישום בפועל. שומר מצוות הכוונה שאדם גם מקיים בפועל את המצוות.
שאלה: קבצים לא ראויים במחשב: מצאתי במחשב אישי של אחד מהאנשים הקרובים אליי ביותר מאות תמונות וסרטים ממש לא ראויים, הדבר נמשך אצלו כבר כמה וכמה שנים. חשבתי המון ולא מצאתי שום אדם שיוכל אולי לדבר איתו על הנושא, בעבר אף ניסיתי להעבירו לאינטרנט רימון אך הדבר נדחה מיד. כיצד עליי לנהוג, אם בכלל, למחוק את הקבצים, למרות שיתכן שיגלה כי אני מחקתי או להעלים עין?
תשובה: אכן ראוי למחוק אלא שהדבר יעלה במחיר מערכת היחסים ביניכם. תשקול אם אתה מוכן להרע את היחסים. שה' ינחה אותך בעצה טובה.
שאלה: הבדל בין פסיק רשיה למלאכה שאינה צריכה לגופה: למה בפסיק רשיה על אף שלא התכוין למלאכה - חייב לעומת מלאכה שאינה צריכה לגופה שבה בעצם מתכוין למלאכה - ופטור?
תשובה: מלאכה שלא צריכה לגופה - לפי בעלי התוספות ועוד ראשונים, הוא עושה מלאכה אבל לא לפי המטרה של מלאכה שנעשית בשבת, והיות שבשבת כתוב "מלאכת מחשבת" - שיטת רבי שמעון שזה חיסרון במלאכת מחשבת והתורה לא אסרה את זה. פסיק רישיה - אדם עושה פעולת היתר אבל בהכרח שיעשה איסור והיות וניחא ליה זה נחשב כאילו הוא התכוון לאותה פעולה. הוא שמח בתוצאה ולא כמו במלאכה שאין צריך לגופה, שזו לא אותה מטרה והוא לא מעוניין בה. לפי רבי שמעון אם לא ניחא ליה הוא פטור, ויש את שיטת הערוך - שלרבי שמעון זה אפילו מותר בשבת. אבל במלאכה שאינה צריכה לגופה הוא עושה מלאכה אבל במטרה אחרת ולכן חכמים אסרו.
שאלה: שימוש בכוס מחליפת צבעים בשבת: יש ברשותי כוס קרמיקה שמחליפה צבע במגע עם מים חמים (ככל הנראה ע"י תזוזת גבישים הנוצרת בעקבות תגובה לחום). האם יש מניעה להתשמש בכוס כזו בשבת? אשמח גם לקבל מקורות הלכתיים ע"מ שאוכל לעיין בעצמי.
תשובה: אני חושב שזה יהיה דומה למה שמוזכר בהלכה, שאדם בחורף לא יכתוב על גבי חלון שיש בו אדים. למרות שזה לא מתקיים הרבה זמן, זה אסור מדרבנן. גם פה שזו צביעה זמנית של הכוס, אני חושב שזה איסור מדרבנן. אין לעשות את זה. אפשר להסתכל בסימן ש"מ שם הוא מדבר על רישום על חלונות.
שאלה: חינוך ילדים מכים: לנו 3 ילדים, הגדול בן 9 ותאומים בגיל 7. הבן הגדול ללא הרף מציק ומכה את הקטנים, בביה"ס הוא נוהג גם כך כלפי תלמידים שיודע שלא יחזירו לו שהוא מכה אותם. הוא עושה זאת גם אם לא התגרו בו או אמרו לו משהו, הוא אומר שנהנה לעשות זאת. בביה"ס, כשהוא מתנהג כך הוא לא נכנס לכיתה ולומד לבד בחוץ. בבית הוא נכנס לחדר כשמציק. מה עלינו לעשות כדי לפתור את הבעיה, כיצד להגיב. בעיה זו ממשיכה זמן רב עוד מכיתה א ושום טיפול פסיכולוגי ואחר לא עזר עד כה אני פונה אליכם אולי מכם תבוא הישועה.
תשובה: ההצעה שלי לא להסתפק בטיפול בילד בן 9 אלא ללכת לטיפול משפחתי. בדרך כלל הקושי של הבן שלכם נובע מחוסר ביטחון או מחוסר סיפוק רגשי מהדברים הטובים שהוא עושה. אם הבעיה בחוסר ביטחון הדרך היא לחזק אצלו את החלקים הטובים שלו. הוא צריך להאמין בעצמו. זה מאד תלוי באיך אתם כהורים תתיחסו אליו. אם הבעיה בתחום הרגשי, באי סיפוק רגשי, צריך ללמד אותו להנות מדברים טובים. יתכן שכדאי שתפנו את האנרגיות שלו לכיוונים חיוביים. אולי תחשבו על כך שילמד לתופף או שילך לחוג לטיולים וכד'. ובהצלחה.